Anno Domini millesimo quadringentesimo quadragesimo secundo, statuta sunt haec apud Cistercium in mense maii, in Cisterciensis Ordinis Capitulo generali. ORATIONES 1.  Pro sanctissimo… *etc. ut in anno* 1431. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIO] GENERALIS 6.  Cum Ordo noster… *etc. ut in anno* 1411, *n°* 7. [DIFFINITIONES SPECIALES] 7.  Domino Pontigniaci et abbatibus de Fonteneto et de Rigniaco et eorum cuilibet per se et in solidum committit generale Capitulum, quatinus omnes et singulas Ordinis personas utriusque sexus, quas in quibuscumque pecuniarum summis vel rebus *aliis repererint* obligatas monasterio Quinciaci et conventui ipsius, ad satisfaciendum eisdem viriliter cogant et debite compellant, in ipsius Capituli generalis plenaria potestate. 8.  Ad idem pro abbate de Longovado committitur abbatibus de Albaripa et de Moris. 9.  Ad idem committitur abbatibus de Valle Beatae Mariae, s. th. pr., de Ioyaco et de Regali monte, pro monasterio Prulliaci. 10.  Ad idem committitur Domino Morimundi et abbatibus de Caritate, de Caroloco, Longovado et de Albis petris, pro monasterio de Crista. 11.  Ad idem committitur domino Pontigniaci et abbatibus de Prulliaco et de Valle Beatae Mariae, s. th. pr., pro monasterio de Ioyaco. 12.  Ad idem committit generale Capitulum de Longovado et de Rippatorio monasteriorum abbatibus, pro monasterio Claraevallis. 13.  Ad idem committit generale Capitulum abbatibus de Prulliaco et eorum cuilibet, pro monasterio Pontigniaci. 14.  Electionem, installationem et confirmationem prima die mensis februarii anni 1441 de persona fratris Henrici Bruslay, plenum in sacra pagina baccalaureum, cursorem religiosorum monasterii Beatae Mariae de Bella brancha, Cenomanensis dioecesis, in abbatem monasterii de Claritate, per abbatem de Fonte Danielis et de Campania commissarios reverendissimi in Christo patris domini Cistercii, patris abbatis eiusdem monasterii de Claritate, factas et celebratas, secundum statuta nostri Cisterciensis Ordinis, ut in decreto, cui haec praesens nostra diffinitio annectitur plenius continetur, idem praesens generale Capitulum confirmat, ratificat et approbat. 15.  Ad idem fiat pro fratre Ioanne Vramt, monacho expresse professo monasterii Doberan, nostri Cisterciensis Ordinis, electo canonice in abbatem dicti monasterii de Doberan et confirmato per abbatem monasterii Amelongesbornae praedicti Ordinis, Hildeshemiensis dioecesis, patrem abbatem dicti monasterii Doberan, sexto idus quae fuit decima martii anni 1442 more romano. 16.  Ad idem fiat pro fratre Ioanne de Tyno, sacerdote professoque et priore monasterii de Signiaco, nostri Cisterciensis Ordinis, Remensis dioecesis, in abbatem monasterii Teraceniae de Bonofonte, dictorum Ordinis et dioecesis, per meritam depositionem, legitimamque destitutionem domini Iacobi de Maronisart ipsius monasterii regimini ultimo praesidentis, et confirmato per abbatem Signiaci, patrem abbatem ipsius de Bonofonte monasterii secunda de mensis ianuarii anno Domini 1441, more gallicano. 17.  Omne contentum et totum tenorem habitos in litteris quibus nostra praesens diffinitio annectitur, quia ad utilitatem non modicam monasterii de Albaripa videnter apparent, ut clarius patet et continetur in praedictis litteris, generale Capitulum ratificat, approbat et ex certa scientia confirmat. 18.  Cum fratre Remigio, monasterii de Acceyo, qui timore poenae et correctionis eidem imponendae, suadente humani generis hoste, regulari habitu minime dimisso, spatio fere trium mensium in saeculo vagus apostatando remansit, se divinis immiscendo, et quia, ut relata sui abbatis comperitur, poenitentiam sibi iniunctam devotissime peregisse dignoscitur, generale Capitulum praedictum fratrem Remigium absolvit benigniter, et super irregularitate propter hoc contracta, misericorditer dispensat cum eodem, volens quod ad omnes Ordinis actus legitimos, abbatiali dignitate dumtaxat seclusa, promoveatur pariter et assumatur. 19.  Consimiliter cum fratre Ioanne de Nigella et Ioanne Gorgas, qui habitu regulari minime derelicto, per sex hebdomadas apostataverunt, generale Capitulum dispensat, ut hoc non obstante ad omnes Ordinis actus legitimos, etiam, etc… 20.  Unionem, annectionem sive incorporationem monasterii monialium de Buxeto monasterio Aquaebellae, in Tricastinensi dioecesi, alias auctoritate Ordinis sive Capituli generalis factam, quae etiam a diu suum sortita est effectum, generale Capitulum auctoritate apostolica ex indulgentia Summorum Pontificum ex post ipsi generali Capitulo in talibus specialiter concessa, approbat, ratificat et confirmat, ac etiam eidem cum omnibus iuribus et pertinentiis suis eamdem renovat. 21.  Omnia contenta in litteris domini Morimundi, quibus haec nostra diffinitio annexa, contra fratrem Leonhardum Weyman monasterii de Caesarea monachum, praefatum Capitulum ratificat et confirmat. 22.  Auditis et consideratis fratris Conradi abbatis de Luzela corporis debilitate et senio, generale Capitulum super hoc fide dignis relatibus informatum, ipsum abbatem a via Capituli generalis deinceps habet favorabiliter excusatum. 23.  Fratres Ioannem Guerdon, diaconum et Ioannem Guendon, nullum sacrum ordinem habentem, monachos Fontis Danielis, non obstante quod ipsi ambo per aliquod temporis spatium apostataverint, quia tamen poenitentiam sibi super his iniunctam lacrimabiliter peregerunt, generale Capitulum rehabilitat et cum eis dispensat, ut ad Ordinis legitimos actus, abbatiali dignitate dumtaxat seclusa, promoveri valeant simul et admitti. 24.  Propter diversa infortunia, paupertates et desolationes quas patitur monasterium de Langonio a longe tempore, generale Capitulum pietatis intuitu praeteriti temporis cuncta contributionum arreragia per abbatem et conventum ipsius monasterii debita, quittat penitus et benigne omnino remittit. 25.  Cum fratre Petro Nuzi, monacho monasterii de Reliquiis, qui, licet de contagio carnis convictus extitit, nihilominus poenitentiam ob tantum scelus eidem a suo abbate iniunctam lacrimabiliter et cum eiulatu devotissime peregisse dignoscitur, generale Capitulum dispensat benigniter, quatinus ad omnes actus Ordinis decentes et legitimos hoc non obstante promoveatur et admittatur, abbatiatu dumtaxat secluso. 26.  Abbatibus monasteriorum de Fonte salutis et de Fonte Regis coniunctim generale Capitulum praecipiendo committit, quatinus ad monasterium Caesariense quantocius accedant personaliter, et si inibi repererint quod ad utilitatem et profuturum dicti de Caesarea monasterii sit aliqua et certa bona vendere aut etiam impignorare vel pecuniam ad vitas hominum recipere pro solutione debitorum, quae se ultra decem et octo millium florenorum extendunt, ut continetur in supplicatione eorum de Caesarea, super quod dictum Capitulum conscientias praedictorum abbatum de Fonte salutis et de Fonte Regis penitus exonerat, eisdem de Caesarea auctoritate generalis Capituli concedant, ut ipsi aut impignorare aut pecuniam ad vitas hominum recipere possint usque dumtaxat ad summam quatuor millium florenorum et non ultra. 27.  Licet frater Coquille, monachus monasterii de Campania, per triennium vel quasi, habitu regulari derelicto, per saeculum vagabundus apostataverit in suae salutis detrimentum, quia tamen ad suum monasterium regressus poenitentiam sibi iniunctam devote peregit, generale Capitulum cum praedicto fratre dispensat benigniter, quatinus promoveatur ad omnes Ordinis actus legitimos et admittatur, abbatiali dignitate tantummodo seclusa. 28.  Electionem, installationem et confirmationem decima die mensis martii anno Domini 1441 more gallicano de persona fratris Petris de Montigneyo moderni, cellerarii monasterii Claraevallis in abbatem monasterii de Rippatorio, nostri Cisterciensis Ordinis, Trecensis dioecesis, per dominum Claraevallis, patrem abbatem praedicti de Rippatorio monasterii factas et celebratas, prout in decreto… etc. 29.  Generale Capitulum absolvit et habilitat fratrem Ioannem de Puteolis ut, non obstante quod ipse monasterium de Signiaco, in quo professus est, illicentiatus exivit et per decennium in saeculo remansit, reversusque ad ipsum monasterium humiliter se habuit et peregit poenitentiam sibi iniunctam, ad omnes Ordinis actus legitimos admittatur, nullo secluso, et promoveatur. 30.  Attenta armatorum multitudine, quibus ad praesens circumdatur monasterium de Belloprato Tullensi, abbatem ipsius monasterii a via praesentis Capituli, ad quod comparendum citatus fuerat, Capitulum antedictum habet favorabiliter supportatum. 31.  Capitulum generale abbatem monasterii de Villerio Metensi, qui citatus fuerat ad comparendum Capitulo generali in propria persona, quia praepediente ipsum corporis infirmitate et imbecillitate non valens venire, habet favorabiliter ista vice excusatum. 32.  Capitulum generale cum fratre Desiderio Delmonte, monacho monasterii de Claroloco, qui super carnis contagio extitit convictus, dispensat, ut non obstante quod conversatus fuerit cum armatis et quod de carcere exiverit in quodam castro et quod quemdam fratrem Goffridum eiusdem monasterii, monachum fugitivum deceptorio adduxerit usque prope monasterium, qui *comprehensus* fuit et incarceratus pluribus de causis, eidem fratri Desiderio ab aliis fratribus monasterii frequenter improperatur de traditione, et quod propter praedicta sit inhabilis, ut, non obstantibus, possit ad omnes actus Ordinis, officia, dignitates, etiam abbatiatum si sua suffragentur merita, promoveri valeat et assumi. 33.  Ad instantiam abbatis de Claroloco cum fratre Ioanne Nicolai, monacho ipsius monasterii de Claroloco, ut non obstante quod fratrem Ioannem Perini eiusdem monasterii monachum usque ad effusionem sanguinis percussit infra clausuram monasterii, dispensatur per generale Capitulum, quatinus poenitentia sibi ab abbate proprio imponenda propter hoc, possit ad omnes actus Ordinis legitimos, citra tamen abbatiatum, promoveri valeat et admitti. 34.  Licet frater Franciscus de Guyse, monachus monasterii de Fusniaco, manus violentas iniecerit in quemdam religiosum et in ecclesia eiusdem monasterii, non tamen usque ad sanguinis effusionem, et propter hoc per priorem loci fuit sibi aditus ecclesiae prohibitus, et postea a spiritu maligno ductus perrexit ad subpriorem ipsius monasterii gratia confidendi, qui subprior noluit ipsum absolvere, sicut nec potuit, imo ad abbatem eumdem fratrem, ut debebat remisit. Qui quidem frater ad alium confessorem quam ad abbatem ivit, etiam facta confessione, se divinis suae salutis immemor immiscuit, quibus sic peractis punitionem carceris merito sustinuit aliasque poenitentias sibi iniunctas humiliter adimplevit et devote, attamen praedictis non obstantibus generale Capitulum praedictum fratrem Franciscum remittens ad suum abbatem, absolutionem excommunicationis et dispensationem irregularitatis inde contractae per ipsum fratrem, eidem abbati ut eum absolvat ab excommunicatione quam ipse incurrit, et secum dispensat super irregularitate, quam se divinis immiscens contraxit, totaliter committit. 35.  Cum fratre Thoma de Salmasiis, monacho de Cheminione, qui spiritu maligno ductus, in saeculo vagabundus in apostasia se divinis immiscens, irregularitatem contraxit, quia tamen ad suum monasterium regressus poenitentias sibi iniunctas humiliter et devote peregit, generale Capitulum dispensat et absolvit, ut his non obstantibus ad omnes Ordinis actus legitimos, abbatiatu secluso, admitti valeat et assumi. 36.  Abbati de Fusniaco committitur per generale Capitulum, quatinus ad monasterium monialium de Fervax quantocius personaliter accedens, inibi se informet de quodam tractatu ineundo cum domino temporali de Pyoisi super quibusdam terris arabilibus et manso, in quo solebat esse grangia dicti monasterii de Fervax, affectis et obligatis ab antiquo magnis redditibus praedicto domino de Pyoisi, et si dictus tractatus fuerit utilis vel inutilis eidem monasterio de Fervax in sequenti Capitulo habeat veraciter reportare. 37.  Abbati de Prulliaco committit generale Capitulum, quatinus quantocius commode poterit ad monasterium de Ioyaco personaliter accedens, abbatem dicti monasterii viriliter cogat et debite compellat per censuram Ordinis et alias iuris et iustitiae vias, ad reddendam rationem et computationem, de et pro toto tempore quo ipse rexit in abbatiali dignitate monasteria de Charmeya et de Recluso, abbati Vallisclarae immediate subiecta. 38.  Generale Capitulum sufficienter et debite informatum quod alias per dominum Morimundi ultimate defunctum pro aliquo fore facto per fratrem Gregorium perpetrato, ipse dominus Morimundi praedictum fratrem absolvit et rehabilitavit. 39.  Generale Capitulum sufficienter informatum, quod frater Gregorius, monachus monasterii de Andreo super quodam fore facto per dictum fratrem perpetrato, videlicet quod sine licentia abbatis sui perrexit ad dominum Morimundi ultimate defunctum, per ipsum dominum Morimundi fuit absolutus et rehabilitatus dictus frater. Quapropter praefatum generale Capitulum praedictum fratrem Gregorium iterato absolvit benigniter et rehabilitat, si opus sit, praecipiens sub poena excommunicationis omnibus et singulis dicti de Andreo monasterii personis regularibus, omnibusque aliis de Ordine nostro Cistercii, ne eidem fratri Gregorio aliquid super hoc improperent, sive ausu temerario impediant quominus gratia sibi facta uti valeat et gaudere. 40.  Licet frater Nicolaus aliter Sicutta, monachus monasterii de Andreo, qui sine licentia de nocte monasterium exivit, nullum nefas vel scandalum perfecerit, et poenitentiam sibi iniunctam humiliter peregerit, generale Capitulum dictum fratrem absolvit et rehabilitat benigniter ac etiam restituit ad omnes Ordinis actus legitimos, nullo secluso. 41.  Fratrem Stanislaum Polonorski, qui spatio quatuor mensium maligno spiritu ductus per saeculum vagus apostatavit, quia tamen ad monasterium de Andreo, ubi professus est, poenitentias sibi propter hoc iniunctas humiliter cum effectu peregit, generale Capitulum ad omnes Ordinis actus legitimos, etiam abbatialem dignitatem, benigniter et misericorditer plenarie admittit. 42.  Abbatissae et conventui monasterii monialium de Insulis, prope Antissiodorum, generale Capitulum confert et concedit, quatinus quamdam masuram sive plateam, situatam et existentem in civitate Antissiodorensi tradant in emphitesosim Regnaldo dicto Chopine, pro redditu annuo viginti solidorum turonensium bonae et sufficientis monetae pro nunc currentis, licet forsitan futuris temporibus posset diminui, in ipsius Capituli generalis plenaria potestate. 43.  Electionem, installationem et confirmationem nona die mensis iulii anno Domini 1440 de persona fratris Mathei de Trachy, religiosi et prioris monasterii Ursicampi in abbatem monasterii de Frigido monte, nostri Cisterciensis Ordinis, Belvacensis dioecesis, per abbatem Longipontis praedicti Ordinis, Suessionensis dioecesis, commissarium abbatis de Ursicampo, patris abbatis ipsius de Frigido monte monasterii immediati, rite et canonice,… *etc. ut in forma consueta*. 44.  Generale Capitulum abbatibus de Fonte salutis et de Fonte regis monasteriorum iniungit *etc., ut supra n° 26*. 45.  Abbati de Caduino specialiter committitur per generale Capitulum, quatinus universis et singulis abbatibus nostri Cisterciensis Ordinis monasteriorum in Regno Arragoniae et in partibus adiacentibus existentium, auctoritate Capituli generalis sub poena excommunicationis et depositionis ab abbatiali dignitate, ne deinceps aliquas congregationes vel ordinationes facere praesumant, sicut facere consueverunt, contra statuta papalia et nostri Cisterciensis Ordinis sanctiones, uti dominus Cistercii et Capitulum generale fide dignis relatibus veraciter informantur tempore retroacto in monasterio de Rota ; item, auctoritate qua supra praedictis abbatibus praecipit sub pari poena quatinus omnes et singulas ordinationes, quae factae fuerunt ubi supra, deleant totaliter et destruant et de cetero nullius valoris vel roboris existant omnesque abbates in hoc culpabiles citet ad sequens Capitulum generale. 46.  Excusantur a via praesentis Capituli generalis abbates qui ipsum scripserunt vel procuratores seu nuntios ut excusarentur de non veniendo miserunt, illi tamen qui causas excusationis legitimas non habent, neglexerunt ad illud venire, auctoritate praetacti Capituli denuntiantur poenas in statutis Ordinis contentas incurrisse. 47.  Permittit Capitulum generale quod abbas monasterii de Baudelo modernus de consensu conventus, sine quacumque obligatione, instituat duas missas qualibet hebdomada in praefato monasterio celebrandas diebus videlicet mercurinis et sabbatinis, unam de defunctis pro benefactoribus Ordinis, aliam vero pro Ecclesia et patriae Flandrensis pace et conservatione. 48.  Districte praecipitur abbatibus monasteriorum de Novocastro et de Mulbruno, quod quantocius poterunt accedant ad monasterium monialium de Pavertal [*Frauental*] in quo quidem visitent, corrigant et reforment, in capite et in membris, in spiritualibus et temporalibus, instituantque ac destituant cum plenaria Ordinis potestate. 49.  Praesens generale Capitulum ordinat quod frater Arnulphus… monachus monasterii de Ellancio in proximo festo Sancti Remigii lecturam Bibliae ordinariam in collegio Sancti Bernardi Parisius exsequatur, ad quem quidem actum peragendum abbas eiusdem monasterii sibi sufficienter de expensis pro praesenti anno, sub poenis excommunicationis et suspensionis a divinis provideat, dispensatque nihilominus praefatus abbas erga ipsum fratrem Arnulphum, quod hinc ad festum Magdalenae proximum resideat in eodem collegio. 50.  Abbates de Lutzella et de Sancto Urbano Capitulum generale a via ipsius hac vice tenet favorabiliter excusatos, eisdem benigne concedit, ut semel confessores Ordinis eligere possint, qui auctoritate praedicti Capituli eos in foro conscientiae a casibus ipsi reservatis Capitulo absolvant. 51.  Dominis abbatibus de Firmitate, de Claravalle, de Morimundo, s. th. pr., et domino Pontigniaci, de Maceriis, de Valle Beatae Mariae, de Ursicampo, s. th. pr., de Prulliaco, de Dunis, de Villario in Brabantia, de Alna, de Caritate et de Caricampo committitur per generale Capitulum et eorum cuilibet, quatinus omnes et singulas utriusque sexus personas regulares, quas in quibuscumque pecuniarum summis et rebus aliis repererint obligatas monasterio Cisterciensi et eius conventui, ad satisfaciendum *etc. ut in forma consueta*. 52.  Ad idem committitur abbatibus de Valle Beatae Mariae, s. th. pr., et de Regali monte, pro monasterio monialium de Ponte Dominarum. 53.  Diffinit Capitulum generale, quod de processu inter abbatem et conventum monasterii de Laude et abbates monasteriorum de Dunis, de Baudelo, et abbatissam ac conventum monialium de Biloca, dominus Cisterciensis convocet quot et quos voluerit de abbatibus Ordinis, qui una secum ipsum processum videant, iustitiamque faciant ac ministrent partibus, in plenaria Ordinis potestate, iustitiae complementum. 54.  Capitulum generale ex certis et rationabilibus causis vult, quod omnes Ordinis personae subditae monasterio de Bellavalle sint exemptae a iuridictione abbatis moderni eiusdem monasterii. 55.  Supplicationem per abbatem monasterii de Caesarea, s. th. pr., praesenti generali Capitulo, exhibitam, super processu per dominum de Morimundo, s. th. pr., contra fratrem Conradum Weyman, monachum dicti monasterii de Caesarea facto, cui praesens diffinitio annectitur, praefatum Capitulum approbat et ratificat. 56.  Sub censuris Ordinis praecipitur per generale Capitulum abbatibus de Bellavalle et de Monte Sanctae Mariae ac cuilibet ipsorum, quatinus scolares ad collegium Sancti Bernardi Parisius cum debitis pensionibus, hinc ad festum Sancti Remigii mittant sub poenis in statutis contentis. 57.  Generale Capitulum abbatem Bullionis citatum et debite vocatum ac expectatum reputat contumacem. 58.  Praecipitur abbatibus Ordinis, quatinus vitium proprietatis, quilibet ipsorum erga suos subditos, prout in regula continetur, omnino extirpent. 59.  Abbati de Quinciaco praecipitur, ut illos suos tres monachos fugitivos videlicet… (*locus vacuus*), quantocius poterit, capiat et incarceret. 60.  Inhibetur per hoc praesens generale Capitulum abbati de Buxeria Eduensi ne det suis licentiam monachis ad alium Ordinem transeundi, quod si secus praedicti monachi fecerint, capiat ipsos quocumque eos reperiat et incarceret. 61.  Si vero, quod absit, inter abbates et conventus Ordinis contentio interdum oriatur, vult generale Capitulum, quod ad nullum recurratur per aliquem aut aliquos ipsorum, praeterquam ad patrem visitatorem loci, Capitulum generale, pro dissentionibus terminandis. 62.  Committitur domino de Pontigniaco, quatinus se informet de regimine et statu abbatis de Bardella, citetque ipsum nihilominus ad generale Capitulum proxime futurum, eumque castiget iuxta sua demerita. 63.  Ratificatur per generale Capitulum processus factus per abbatem Fontis frigidi contra abbatissam monasterii monialium de Eula super asportationem bonorum mobilium monasterii de Olivis, praecipiendo nihilominus eidem de Fonte frigido, quatinus ipsam puniat et corrigat iuxta sua demerita, sub censuris Ordinis etiam cum invocatione brachii saeculariis. 64.  Ad idem committitur praedicto de Fonte frigido contra abbatem monasterii Vallis Debona [*Vallisbonae*] super illis bonis, quae secum asportavit dum erat bursarius Fontis frigidi. 65.  Districte praecipitur, et sub poenis ac censuris Ordinis in statutis contentis mandatur abbatibus de Bolbona, de Sancta Cruce, de Fonte frigido et de Populeto qui annuatim redditus recipiunt, quorum vigore tenentur mittere scolares in studium Parisiense, nec pro nunc ibidem aliquos habent, quatinus infra festum Sancti Remigii proximum, quilibet ipsorum scolarem cum debitis provisionibus mittat ad collegium Sancti Bernardi Parisius, sub… etc. 66.  Capitulum generale certam renuntiationem quarumdam vinearum et terrarum in territorio Pruvinensi *constitutorum,* quae nullius valoris monasterio de Ioyaco, ut asseritur, sunt, per abbatem et conventum dicti monasterii factam eo quod decanus et capitulum Beatae in Valle Pruvinensi ab eisdem abbate et conventu annuatim decimas aut certam compensationem exigebant, omnino approbat et ratificat. 67.  Vult generale Capitulum ac districte praecipit abbati monasterii Fontis frigidi, patri abbati monasterii de Populeto, quod moneat praefati monasterii de Populeto abbatem, quatinus desistat uti quodam privilegio, in praeiuducium communium privilegiorum Ordinis impetrato, de non mittendo ad studia generalia scolares suos, quodque si desistere nolit citetur ad proximum generale Capitulum personaliter compariturus. 68.  Processum factum per dominum Cisterciensem adversus quemdam fratrem Henricum Hervé intrusum in monasterio de Oratorio, istud praesens Capitulum generale ratificat et approbat. 69.  Promotionem etiam factam de fratre Nicolao Hirci ad praefatum monasterium de Oratorio promoto, ipsum Capitulum generale confirmat favorabiliter, etiam scribendo domino nostro Sanctissimo Pontifici ac dominis cardinalibus in favorem dicti promoti, quatinus Ordinem confirmare dignetur in suis correctionibus et statutis, personas insuper Ordinis praedicti eidem monasterio de Oratorio subditas antedictum Capitulum a iurisdictione ipsius fratris Henricii etiam eximit, in plenaria Ordinis potestate, denuntiat nihilominus ipsum Capitulum eumdem Henricum esse excommunicatum et alios secum existentes excommunicatos, eos et quemlibet ipsorum citando ad futurum generale Capitulum personaliter comparituros, praecipiendo sub censuris Ordinis omnibus personis regularibus eiusdem, quatinus ipsos evitent tamquam excommunicatos. 70.  Abbas de Lanvaux, citatus per fratrem Vincentium Cariloci, commissarium domini Cisterciensis, quia non comparuit contumax reputatur, committitur abbas de Boquien in plenaria Ordinis potestate, quatinus praefatum de Lanvaux et abbatem de Langonio coram ipso citet, processumque huiusmodi fine debito terminando, etiam ipse de Lanvaux personaliter et peremptorie ad generale Capitulum proxime futurum citatur. 71.  Abbas de Valle bona citatus ad hoc praesens generale Capitulum et non comparens contumax reputatur, citatusque ad proximum generale Capitulum personaliter compariturus. 72.  Non obstante privilegio novissime impetrato quo cavetur, quod nullus abbas de Ordine possit resignare monasterium sibi commissum nisi in consistorio secreto Sedis Apostolicae, aut in Capitulo generali eiusdem Ordinis, idem Capitulum declaravit quod per illud privilegium non aliquod preiudicium patribus abbatibus inde generatur. 73.  Inhibetur sub censuris Ordinis abbati de Caduino et cuidam fratri Iacobo de Lanis, eiusdem Ordinis religioso secum super praefato monasterio de Caduino contendenti, ne coram aliquo iudice litigent, vel alius alium in causam trahat, nisi in Capitulo generali aut coram domino Cisterciensi, ad quod quidem Capitulum proxime futurum citatur, casu quo tunc non erunt concordes super huiusmodi contentione. 74.  Praecipitur fratri Ioanni de Geilhusen, quondam abbati monasterii de Mulbruno, quatinus fratrem Ioannem de Ybzsteim, monachum monasterii de Eberbaco, s. th. pr., reducat ad praefatum monasterium quantocius poterit, inhibendo sub poena excommunicationis abbati et monachis eiusdem monasterii de Eberbaco, ne sibi aliquid improperent de sibi impositis criminibus, licet omnino probatis, sed eum benigne et favorabiliter recipiant ipsumque pertractent tamquam sacrae theologiae professorem, secundum Ordinis nostri statuta, processibus hactenus per abbatem de Mulbruno in huiusmodi causa factis in suo robore permanentibus, non obstantibus quibuscumque oppositionibus vel appellationibus contra eum. 75.  Instrumentum accordii initi et transactionis factae super monasterio de Goiono inter abbates Berdonarum et de Gemondo, cui praesens diffinitio annectitur, ipsum Capitulum approbat et ratificat. 76.  Illam congregationem, quam abbates in partibus germanicis vigore illius commissionis, quam hoc praesens generale Capitulum alias eisdem concessit, sic praefatum Capitulum mitigat et temperat, ut nihil in praeiudicium statutorum Capituli generalis vel Ordinis inter se tractent, nec occasione ipsius congregationis aliquis abbas a veniendo annuatim ad Capitulum generale Cisterciense se excuset. Nolens etiam praefatum Capitulum quod propter ipsam congregationem aliquis abbas Ordinis compellatur invitus ad adeundam praefatam congregationem, nec propter expensas abbatum illuc existentium recipere pecunias, nihilominus ipsos abbates et quoscumque alios, cuiuscumque nationis existant, qui secundum statuta solent aut debent ad Capitulum generale venire, praefatum Capitulum citat. 77.  Pro monasterio Fontisregis ad ruinam, proh dolor ! deducto, praesens generale Capitulum providere volens, eidem compatiens, omnes abbates et quemlibet ipsorum provinciae in qua praefatum monasterium est situm, exhortatur ut abbati eiusdem monasterii subveniant ad reparationem ipsius secundum ordinationes Ordinis antiquas, quatinus ibidem servitium continuetur divinum. 78.  Ad supplicationem abbatis monasterii de Fonte salutis, petentis, ut possit quamdam curiam solitariam prope quoddam castrum permutare seu in meliores usus commutare, propter diversa et multa gravamina praefatae curiae quotidie imminentia, generale Capitulum annuit et concedit committitque abbatibus monasteriorum de Caesarea et de Ebraco coniunctim, quatinus se informent, et si videant esse pro utilitate et commodo praefati monasterii ipsam permutationem seu commutationem, auctoritate praefati Capituli confirment et approbent. 79.  Ad supplicationem abbatis de Caritate contra abbatem monasterii de Ioyaco petentis, quod quaedam bona mobilia pertinentia fratri Dionisio Plessi, olim monacho eiusdem monasterii Ioyaci, nunc autem de Caritate, eidem de Caritate restituat, committitur abbati de Prulliaco, ut secundum Ordinis nostri statuta, partibus iustitiae ministret complementum. 80.  Committitur domino de Morimundo reformatio omnium et singulorum monasteriorum et personarum Ordinis utriusque sexus per totam nationem germanicam et per nonnullas dioeceses postmodum declarandas. 81.  Generale Capitulum statuit et diffinit, committitque abbati de Caritate, quod illos tres principales conspiratores, videlicet fratres Ioannem Vinlodi, Ioannem de Moneto et Philibertum de Poligniaco, monachos monasterii de Bolbona, secundum Ordinis nostri statuta contra et adversus conspiratores Ordinis edita, puniat et castiget. 82.  Committitur ad idem abbati de Ioyaco, de fratribus conspiratoribus de Bonofonte. 83.  Abbati monasterii de Caritate praecipitur districtissime, quatinus caminos et ostia camerarum quae sunt in dormitorio monasterii de Balerna, quantocius poterit accedendo ad praefatum monasterium, omnino destruat et extirpet, vult etiam idem generale Capitulum quod frater Guillelmus de Sororgio monachus eiusdem monasterii privetur illa pensione, quam solet a dicto, monasterio recipere, etiam officio prioratus. 84.  Denuntiatur auctoritate Capituli generalis frater Ogerus, nuper abbas monasterii de Bullione, excommunicatus, rebellis, inobediens et inhabilis ad quaecumque beneficia in Ordine obtinenda, deponiturque ac privatur, suis exigentibus demeritis, dignitate et administratione abbatiali, quodque carceribus mancipetur, non exiturus ab ipsis, donec de eo Capitulum generale aut dominus Cisterciensis disposuerit, inhibendo omnibus et singulis personis regularibus eiusdem monasterii sub excommunicationis poena, ne eidem fratri Ogerio aliqualiter obediant seu aliquomodo cum ipso participent. 85.  Deputati sunt per Capitulum generale domini de Firmitate et de Claravalle ac abbas de Maceriis, s. th. pr., una cum domino *Cisterciensi* ad videndum modos per quos in provinciis Lugdunensi et Bisuntinensi negotia Ordinis communia conservabuntur, etiam cum impositione subsidiorum in praedictis provinciis imponendorum cum potestate coercendi, sub poena suspensionis a divinis, omnes et singulas eorumdem provinciarum personas. 86.  Praecipitur districtissime omnibus abbatibus Ordinis, quatinus quoscumque fugitivos et apostatas ipsius repererint, capiant, incarcerent ac eos in firmis carceribus detineant, usque ad nutum Capituli generalis. 87.  Committitur abbati de Caduino, quod quoscumque repererit monachos fugitivos et apostatas incarceret, etiam alios portantes mordiantos, clamides, mantellos et diversorum colorum habitus ab ipsis auferendo et praecipitur eidem, quod omnes abbates, qui tenentur mittere Parisius scolares compellat, sub excommunicationis et censuris Ordinis poenis, cum debitis provisionibus, etiam Tolosam. 88.  Confirmantur per hoc generale Capitulum omnes anno praeterito in Capitulo generali editae diffinitiones. 89.  Praecipit Capitulum generale abbatibus de Fonteneto, de Bellavalle, de Monte Sanctae Mariae, de Precibus, de Reliquiis, de Sancto Albino, de Buzayo, de Villanova, de Moroliis, de Castellariis, de Gratia Dei, de Valentia, de Ré, de Pratea, de Nigrolacu, de Bonavalle Viennensi, de Fontemorum, de Longovillari, de Boeriis, de Fusniaco et de Mansiade, quatinus quilibet ipsorum unum scolarem ad collegium Sancti Bernardi Parisius cum debitis provisionibus mittat, sub poena excommunicationis, infra festum Sancti Remigii proxime futurum. 90.  Similiter abbatibus de Roseriis et de Miratorio unum, de Aceyo et de Theoloco unum, de Loco crescenti, de Bithania et de Clarofonte unum. 91.  Citatur abbas de Escharlereis ad futurum generale Capitulum praecipiturque sibi, quatinus fratrem… (*locus vacuus*) monachum monasterii de Buxeria remittat ad proprium monasterium, sub poena depositionis et excommunicationis. 92.  Dispensatur per generale Capitulum cum fratre Ioanne Hostalis monacho monasterii de Aquabella, quod non obstante professione quam alias fecit in Ordine Praedicatorum, ad omnes Ordinis actus legitimos, voces, gradus admittatur, si sua exigant merita, praeterquam ad abbatialem dignitatem, districtissime inhibetur abbati praefati monasterii de Aquabella, ne de cetero aliquem sub poena excommunicationis et privationis abbatiatus aut aliquos de Ordine Medicantium in professum aut professos recipiat. 93.  Quoniam propter hoc Capitulum generale a sanctis patribus fuit institutum, ut Ordinis unitas servetur, mores reformentur, oppressis iustitia ministretur, et querulose abbas Fontisfrigidi exposuit et sufficienter probavit, multa et enormia gravamina sibi ab abbate Grandis silvae contra ordinem iuris et iustitiae illata, prout ex processibus et instrumentis super hoc confectis plenius continetur ; dominus etiam Morimundi multas querimonias contra praefatum abbatem Grandis silvae proposuit et debite probavit, propter quos nedum excommunicari, sed etiam a dignitate abbatiali merito deponi debuit, omnibus diligenter consideratis, saepedicto abbati Grandis silvae debite personaliter et peremptorie ad respondendum sibi obiectis citato, ipsoque minime, nec per se nec per suum procuratorem comparente, praesens Capitulum generale volens tanta mala et scandala sub dissimulationis velamine praeterire, saepedictum abbatem Grandis silvae contumacem reputavit, et ad ultiora contra ipsum procedere volens, ne talia facere qualia ipse fecit, alii abbates praesumant, ipsum declarat iniuste et inique processisse contra abbatem Fontis frigidi, debereque secundum statuta Ordinis poena talionis puniri, annullans et nullos fore decernens omnes processus per ipsum abbatem Grandis silvae contra eumdem abbatem Fontis frigidi post appellationem factos, ipsum citando ad quadragesimum diem postquam praesentes fuerint sibi exhibitae ad comparendum personaliter et peremptorie coram domino Cisterciensi, per quemcumque religiosum Ordinis, aut notarium publicum, visurum et auditurum expensas ipsius occasione factas taxare et usque ad sententiam depositionis inclusive secundum eius demerita contra ipsum procedi, si tamen dies fuerit juridica, alioquin ad sequentem diem immediate iuridicam cum protestatione quod sive compareat sive non, contra ipsum, ut iuris foret et rationis, procedetur. Et quia minime debet dominari qui subesse non novit, et excommunicatus nullam censetur habere iurisdictionem, hinc est quod saepe nominatum abbatem Grandis silvae per dominum Morimundi, tunc abbatem de Oratorio, auctoritate Ordinis rite, iuste et canonice, ut patet ex actis, excommunicatum, aggravatum, reaggravatum, et suspensum ab omni administratione spirituali et temporali, quibus in sententiis iam quasi per octo menses animo indurato perseverare non formidavit, unde merito dubius in fide censeri deberet, multis etiam aliis considerationibus inductum, sententias per saepe dictum dominum de Morimundo contra ipsum abbatem Grandis silvae, approbat et ratificat, ab eius iurisdictione et visitatione absolvendo omnes abbates et religiosos sibi subiectos, inhibendo sub excommunicationis latae sententiae poena, omnibus Ordinis Cisterciensis subiectis, quatinus in nullo eidem obediant, sed ipsum tamquam excommunicatum et suspensum evitent, quousque beneficium absolutionis obtinere meruerit. 